Bielie van 'n eier laat die oë rek | Netwerk24
Bielie van 'n eier laat die oë rek
Deur Jackie Kruger 31 Julie 2020 20:58
'n Bielie van 'n eier wat die skaal op 144 g trek is Vrydag op 'n plaas tussen Velddrift en Malmesbury ontdek.
Die reuse eier teenoor 'n gewone, groot eier.
Die reuse eier verdwerg 'n gewone, groot eier.
Die skaal wys die eier weeg 144 g.
Presies watter hoenderhen die eier gelê het, is egter 'n geheim omdat dit 'n plaaseier, oftewel 'n free range egg, is.
Jaco Kriek, bestuurder van Success Ventures (Edms) Bpk. (Golden Yolk), vertel die plaaseier is gekry in 'n hok op die plaas. "Dit is 'n free range-hok, so ons weet nie watter hoender die eier gelê het nie."
Die plaaseiers word verkoop onder die handelsnaam Flaminkvlei, en die spesifieke eier is gelê op die maatskappy se plaas by Paardeberg tussen Velddrift en Malmesbury. Die maatskappy het nog 'n soortgelyke plaas by Velddrift.
Kriek sê dit is egter nie die eerste keer dat hulle op so 'n groot eier afkom nie. In die verlede was daar ook 'n eier van 142 g. "Ons het dié eier oopgebreek en binne-in was nog 'n eier. Dit was as't ware 'n eier bo-op nog 'n eier."
Die eier van 144 g gaan hulle nie nou oopbreek nie, sê hy. "Ons het nog nie enige planne met die eier nie. Vir eers bly die eier net so."
Volgens Guinness-wêreldrekords het die swaarste eier wat deur 'n hoenderhen gelê is 454 g geweeg en 'n dubbele dop en eiergeel gehad. Die eier is op 25 Februarie 1956 deur 'n Wit Leghorn in Vineland, New Jersey in Amerika gelê.
Meer oor: Success Ventures (Edms) Bpk. (Golden Yolk) | Jaco Kriek | Velddrift | Malmesbury | Eier | Ontdek | Plaas | 144 G | Hoenderhen | Plaaseier